苏轼
仆所藏仇池石希代之宝也王晋卿以小诗借观，
海石来珠宫，秀色如蛾绿。
坡陀尺寸间，宛转陵峦足。
连娟二华顶，空洞三茅腹。
初疑仇池化，又恐瀛洲蹙。
殷勤峤南使，馈饷扬州牧。
（仆在扬州，程德孺自岭南解官，以此石见遗。
）得之喜无寐，与汝交不渎。
盛以高丽盆，藉以文登玉。
（仆以高丽所饷大铜盆贮之，又以登州海石如碎玉者附其足。
）幽光先五夜，冷气压三伏。
老人生如寄，茅舍久未卜。
一夫幸可致，千里还相逐。
风流贵公子，窜谪武当谷。
见山应已厌，何事夺所欲。
欲留嗟赵弱，宁许负秦曲。
传观慎勿许，间道归应速。